title: Deċiżjoni tal-Kunsill (Euratom) 2015/224 tal- 10 ta' Frar 2015 li temenda d-Deċiżjoni 2007/198/Euratom li tistabbilixxi l-Impriża Konġunta Ewropea għall-ITER u għall-Iżvilupp tal-Enerġija mill-Fużjoni u li tikkonferixxilha vantaġġi

text:
               13.2.2015

               MT

               Il-Ġurnal Uffiċjali tal-Unjoni Ewropea

               L 37/8

         DEĊIŻJONI TAL-KUNSILL (EURATOM) 2015/224
   tal-10 ta' Frar 2015
   li temenda d-Deċiżjoni 2007/198/Euratom li tistabbilixxi l-Impriża Konġunta Ewropea għall-ITER u għall-Iżvilupp tal-Enerġija mill-Fużjoni u li tikkonferixxilha vantaġġi
   IL-KUNSILL TAL-UNJONI EWROPEA,
   Wara li kkunsidra t-Trattat li jistabbilixxi l-Komunità Ewropea tal-Enerġija Atomika, u b'mod partikolari t-tielet paragrafu tal-Artikolu 47 u l-Artikolu 50 tiegħu,
   Wara li kkunsidra l-proposta tal-Kummissjoni Ewropea,
   Billi:

               (1)

               Id-Deċiżjoni tal-Kunsill 2007/198/Euratom (1) stabbilixxiet l-Impriża Konġunta Ewropea għall-ITER u għall-Iżvilupp tal-Enerġija mill-Fużjoni (l-'Impriża Konġunta') biex tagħmel il-kontribuzzjoni tal-Komunità Ewropea tal-Enerġija Atomika ('Euratom') disponibbli lill-Organizzazzjoni Internazzjonali għall-Enerġija mill-Fużjoni ITER u lill-Attivitajiet ta' Approċċ Usa' mal-Ġappun, kif ukoll biex tipprepara u tikkoordina programm ta' attivitajiet bi tħejjija għall-kostruzzjoni ta' impjant dimostrattiv tal-enerġija mill-fużjoni u faċilitajiet relatati.

               (2)

               Id-Deċiżjoni 2007/198/Euratom ġiet emendata permezz tad-Deċiżjoni tal-Kunsill 2013/791/Euratom (2) biex tippermetti l-finanzjament tal-attivitajiet imwettqa mill-Impriża Konġunta matul il-perijodu 2014-2020.

               (3)

               Fil-konklużjonijiet tiegħu tat-12 ta' Lulju 2010 dwar il-Komunikazzjoni tal-Kummissjoni “L-istatus tal-ITER u triq possibbli 'l quddiem”, il-Kunsill talab lill-Kummissjoni biex teżamina u tindirizza l-mod kif il-Kummissjoni, l-Istati Membri u l-Impriża Konġunta għandhom jimplimentaw ir-responsabbiltajiet u l-kompiti tagħhom rigward l-ITER.

               (4)

               Ġiet identifikata, fid-Dokument ta' Ħidma tal-Persunal tal-Kummissjoni “Lejn ġestjoni u governanza robusti tal-proġett ITER” ippubblikat fid-9 ta' Novembru 2010, lista dettaljata ta' azzjonijiet li għandhom jittieħdu fil-livell internazzjonali, primarjament mill-Organizzazzjoni ITER, jew fil-livell Ewropew, primarjament mill-Impriża Konġunta.

               (5)

               Konsegwentement għall-adeżjoni tal-Kroazja mal-Unjoni fl-1 ta' Lulju 2013, huwa meħtieġ li jiġu emendati l-Istatuti tal-Impriża Konġunta biex il-Kroazja jkollha d-drittijiet tal-vot fil-Bord Amministrattiv tal-Impriża Konġunta. Jinħtieġu iktar emendi f'dawk l-Istatuti sabiex jitjiebu l-ġestjoni u l-amministrazzjoni tal-Impriża Konġunta. Biex jiġu kkunsidrati l-emendi fit-Trattat li jistabbilixxi l-Komunità Ewropea tal-Enerġija Atomika introdotti mit-Trattat ta' Lisbona, hemm bżonn ukoll li tiġi aġġornata r-referenza għad-dispożizzjonijiet dwar il-Qorti tal-Ġustizzja tal-Unjoni Ewropea.

               (6)

               F'konformità mal-Istatuti tal-Impriża Konġunta, il-Bord Amministrattiv tal-Impriża Konġunta approva l-emendi fid-Deċiżjoni 2007/198/Euratom proposti mill-Kummissjoni.

               (7)

               Għandu jiġi stabbilit Kumitat Amministrattiv u ta' Ġestjoni biex jipprepara l-opinjonijiet u r-rakkomandazzjonijiet għall-adozzjoni tad-dokumenti prinċipali tal-Bord Amministrattiv. Dan il-Kumitat għandu jipprovdi wkoll konsulenza jew rakkomandazzjonijiet dwar kwistjonijiet amministrattivi u finanzjarji speċifiċi fuq talba tad-Direttur jew tal-Bord Amministrattiv. Il-Bord Amministrattiv għandu jkollu s-setgħa li jiddelega kompiti lil dak il-Kumitat. Kwalunkwe Membru tal-Impriża Konġunta għandu jkollu d-dritt jinnomina rappreżentant biex iservi fuq dak il-Kumitat.

               (8)

               Għandu jiġi stabbilit Kumitat dwar l-Akkwisti u l-Kuntratti biex jagħti rakkomandazzjonijiet lid-Direttur tal-Impriża Konġunta dwar l-għoti tal-kuntratti, għotjiet u kwistjonijiet relatati. Il-membri ta' dak il-Kumitat għandhom jiġu nominati biex iservu f'kapaċità personali mill-Bord Amministrattiv.

               (9)

               Għandu jiġi stabbilit Bureau biex jgħin lill-Bord Amministrattiv fil-preparazzjoni tad-deċiżjonijiet tiegħu. Il-Bord Amministrattiv għandu jkollu s-setgħa li jiddelega kompiti lil dan il-Bureau. Il-membri tal-Bureau għandhom ikunu l-President tal-Bord Amministrattiv, il-Presidenti tal-Kumitati tal-Bord Amministrattiv, rappreżentant tal-Euratom u rappreżentant tal-Istat ospitanti ta' ITER (Franza). Il-Bord Amministrattiv għandu jkun intitolat jaħtar persuni addizzjonali fil-Bureau.

               (10)

               F'konformità mal-Artikolu 17 tat-Trattat dwar l-Unjoni Ewropea, il-Kummissjoni għandha tiżgura l-applikazzjoni tat-Trattati, u ta' miżuri adottati taħthom mill-istituzzjonijiet. Għalhekk, id-drittijiet tal-Kummissjoni għandhom jissaħħu sabiex jiżguraw li jkun hemm konsistenza bejn id-deċiżjonijiet tal-Bord Amministrattiv u l-liġi tal-Komunità.

               (11)

               Huwa kunsiljabbli li jiġu konsolidati bħala netwerk l-organizzazzjonijiet nominati fil-qasam tar-riċerka tal-fużjoni xjentifika u teknoloġika biex jipprovdu riċerka stabbli u għal terminu twil u jipprovdu appoġġ għall-iżvilupp lill-Impriża Konġunta, abbażi tal-konoxxenza u ħiliet żviluppati mill-Programm Ewropew tal-Fużjoni u ta' dawk li ser jiġu żviluppati fil-futur.

               (12)

               Jeħtieġ li jiġu kkunsidrati d-dispożizzjonijiet rilevanti tar-Regolament (UE, Euratom) Nru 966/2012 tal-Parlament Ewropew u tal-Kunsill (3) u r-Regolament ta' Delega tal-Kummissjoni (UE) Nru 1268/2012 (4), b'mod partikolari r-rwol tal-awditur intern tal-Kummissjoni bħala awditur intern tal-Impriża Konġunta.

               (13)

               Id-Deċiżjoni 2007/198/Euratom tiżgura l-finanzjament tal-attivitajiet tal-Impriża Konġunta għall-2014-2020. L-Artikolu 12(1)(a) tal-Istatuti tal-Impriża Konġunta jipprovdi biex il-kontribuzzjoni tal-Euratom issir disponibbli permezz ta' programmi ta' riċerka u taħriġ tal-Komunità, adottati taħt l-Artikolu 7 tat-Trattat li jistabbilixxi l-Komunità Ewropea tal-Enerġija Atomika. L-Artikolu 12(1)(a) għandu jiġi emendat biex jieħu kont tal-fatt li l-finanzjament għall-2014-2020 mhux ser jibqa' jkun disponibbli permezz tal-Programm Qafas tal-Euratom.

               (14)

               Huwa meħtieġ ukoll li tiġi aġġornata d-Deċiżjoni 2007/198/Euratom fir-rigward tad-dispożizzjonijiet dwar il-protezzjoni tal-interessi finanzjarji tal-Membri.

               (15)

               Id-Deċiżjoni 2007/198/Euratom għandha għalhekk tiġi emendata kif meħtieġ,

         ADOTTA DIN ID-DEĊIŻJONI:
   Artikolu 1
   Id-Deċiżjoni 2007/198/Euratom hija emendata kif ġej:

               (1)

               l-Artikolu 5 huwa emendat kif ġej:

                           (a)

                           fil-paragrafu 1 tiżdied is-sentenza li ġejja:
                           “L-Impriża Konġunta tista' tagħmel għotjiet u tagħti premji f'konformità mar-regoli tar-regolament finanzjarju tagħha.”;

                           (b)

                           jitħassar il-paragrafu 2;

               (2)

               jiddaħħal l-Artikolu li ġej:
               “Artikolu 5aa
               Protezzjoni tal-interessi finanzjarji tal-Membri
               L-Impriża Konġunta għandha tiżgura li l-interessi finanzjarji tal-Membri tagħha jiġu protetti b'mod adegwat billi tagħmel jew tikkummissjona kontrolli interni u esterni adegwati.”;

               (3)

               l-Artikolu 9(3) jinbidel b'dan li ġej:
               “3.   Il-Qorti tal-Ġustizzja tal-Unjoni Ewropea jkollha ġurisdizzjoni fl-azzjonijiet miġjuba kontra l-Impriża Konġunta, inklużi deċiżjonijiet tal-Bord Amministrattiv tagħha, taħt il-kundizzjonijiet previsti fl-Artikoli 263 u 265 tat-Trattat dwar il-Funzjonament tal-Unjoni Ewropea”;

               (4)

               l-Anness huwa emendat skont l-Anness ta' din id-Deċiżjoni.

         Artikolu 2
   Din id-Deċiżjoni għandha tidħol fis-seħħ fl-għoxrin jum wara dak tal-pubblikazzjoni tagħha f'Il-Ġurnal Uffiċjali tal-Unjoni Ewropea.

      Magħmul fi Brussell, l-10 ta' Frar 2015.

            Għall-Kunsill

            Il-President

         E. RINKĒVIČS

      (1)  Deċiżjoni tal-Kunsill 2007/198/Euratom tas-27 ta' Marzu 2007 li tistabbilixxi l-Impriża Konġunta Ewropea għall-ITER u għall-Iżvilupp tal-Enerġija mill-Fużjoni u li tikkonferixxilha vantaġġi (ĠU L 90, 30.3.2007, p. 58).

      (2)  Deċiżjoni tal-Kunsill 2013/791/Euratom tat-13 ta' Diċembru 2013 li temenda d-Deċiżjoni tal-Kunsill 2007/198/Euratom li tistabbilixxi l-Impriża Konġunta Ewropea għall-ITER u għall-Iżvilupp tal-Enerġija mill-Fużjoni u li tikkonferixxilha vantaġġi (ĠU L 349, 21.12.2013, p. 100).

      (3)  Regolament (UE, Euratom) Nru 966/2012 tal-Parlament Ewropew u tal-Kunsill tal-25 ta' Ottubru 2012 dwar ir-regoli finanzjarji applikabbli għall-baġit ġenerali tal-Unjoni u li jħassar ir-Regolament tal-Kunsill (KE, Euratom) Nru 1605/2002 (ĠU L 298, 26.10.2012, p. 1).

      (4)  Regolament ta' Delega tal-Kummissjoni (UE) Nru 1268/2012 tad-29 ta' Ottubru 2012 dwar ir-regoli tal-applikazzjoni tar-Regolament (UE, Euratom) Nru 966/2012 tal-Parlament Ewropew u tal-Kunsill dwar ir-regoli finanzjarji applikabbli għall-baġit ġenerali tal-Unjoni (ĠU L 362, 31.12.2012, p. 1).

      ANNESS
      L-Anness tad-Deċiżjoni 2007/198/Euratom huwa emendat kif ġej:

                  (1)

                  l-Artikolu 5 huwa emendat kif ġej:

                              (a)

                              it-titolu jinbidel b'dan li ġej:
                              “Korpi u Kumitati”;

                              (b)

                              il-paragrafu 2 jinbidel b'dan li ġej:
                              “2.   Il-Bord Amministrattiv għandu jkun assistit mill-Kumitat Amministrattiv u ta' Ġestjoni u mill-Bureau f'konformità mal-Artikoli 8a u 9a.”;

                              (c)

                              jiddaħħal il-paragrafu li ġej:
                              “2a.   Il-kumitati tal-Impriża Konġunta għandhom ikunu l-Kumitat Amministrattiv u ta' Ġestjoni, il-Bureau, il-Kumitat dwar l-Akkwisti u l-Kuntratti u l-Panel Konsultattiv Tekniku (‘minn hawn 'il quddiem il-Kumitati’)”;

                              (d)

                              il-paragrafu 3 jinbidel b'dan li ġej:
                              “3.   Id-Direttur għandu jikkonsulta lill-Kumitat dwar l-Akkwisti u l-Kuntratti skont l-Artikolu 8b.
                              4.   Il-Bord Amministrattiv u d-Direttur għandhom jikkonsultaw lill-Panel Konsultattiv Tekniku skont l-Artikolu 9.”;

                  (2)

                  l-Artikolu 6 huwa emendat kif ġej:

                              (a)

                              il-paragrafu 3 huwa emendat kif ġej:

                                          (i)

                                          il-punti (b) u (c) jinbidlu b'dan li ġej:

                                                      “(b)

                                                      jistabbilixxi korpi sussidjarji;

                                                      (c)

                                                      jaħtar il-presidenti u l-membri tal-Kumitati u kwalunkwe korp sussidjarju stabbilit skont il-punt (b);”

                                                ;

                                          (ii)

                                          fil-punt (d), il-kliem “programmi ta' ħidma” jinbidlu bil-kliem “programm ta' ħidma”;

                                          (iii)

                                          il-punt (e) jinbidel b'dan li ġej:

                                                      “(e)

                                                      jadotta l-baġit annwali (inkluż il-partijiet speċifiċi marbuta mal-ispejjeż amministrattivi u tal-persunal) u jagħti opinjoni dwar il-kontijiet annwali;”

                                                ;

                                          (iv)

                                          il-punt (n) jinbidel b'dan li ġej:

                                                      “(n)

                                                      japprova l-konklużjoni ta' ftehimiet jew arranġamenti fir-rigward ta' kooperazzjoni ma' pajjiżi terzi u ma' istituzzjonijiet, impriżi jew persuni ta' pajjiżi terzi jew ma' organizzazzjonijiet internazzjonali bl-eċċezzjoni tal-arranġamenti tal-akkwisti għall-attivitajiet stipulati fl-Artikolu 3(1)(b)-(c) u 3(2)(a);”

                                                ;

                                          (v)

                                          il-punt (o) jinbidel b'dan li ġej:

                                                      “(o)

                                                      jivvaluta r-rapport annwali dwar il-progress tal-Impriża Konġunta fir-rigward tal-programm ta' ħidma tagħha u r-riżorsi tagħha;”

                                                ;

                                          (vi)

                                          jitħassar il-punt (q);

                              (b)

                              fil-paragrafu 6, it-tielet u r-raba' subparagrafi jinbidlu b'dan li ġej:
                              “Il-Kummissjoni tista' tasal għal opinjoni dwar il-legalità tad-deċiżjoni tal-Bord Amministrattiv fi żmien xahar minn meta l-kwistjoni tiġi riferuta lill-Kummissjoni, fin-nuqqas ta' dan, id-deċiżjoni tal-Bord Amministrattiv għandha titqies li tkun ġiet ikkonfermata.
                              Il-Bord Amministrattiv għandu jeżamina mill-ġdid id-deċiżjoni tiegħu fid-dawl tal-opinjonijiet tal-Kummissjoni biex jiżgura l-konformità mal-liġi tal-Komunità.”;

                              (c)

                              il-paragrafi 9 u 10 jinbidlu b'dan li ġej:
                              “9.   Sakemm ma jkunx deċiż mod ieħor f'każijiet partikolari, id-Direttur tal-Impriża Konġunta u l-Presidenti tal-Kumitati għandhom jipparteċipaw fil-laqgħat tal-Bord Amministrattiv.
                              10.   Il-Bord Amministrattiv għandu jadotta r-regoli tal-proċedura tiegħu permezz ta' maġġoranza ta' żewġ terzi tal-voti totali. Il-Bord Amministrattiv għandu japprova r-regoli tal-proċedura tal-Kumitati permezz ta' maġġoranza ta' żewġ terzi tal-voti totali.”;

                  (3)

                  l-Artikolu 7 jitħassar.

                  (4)

                  l-Artikolu 8(4) huwa emendat kif ġej:

                              (a)

                              l-ewwel subparagrafu għandu jinbidel b'dan li ġej:
                              “Id-Direttur għandu jimplimenta l-programm ta' ħidma u jmexxi l-eżekuzzjoni tal-attivitajiet stabbiliti fl-Artikolu 3. Għandu jforni lill-Bord Amministrattiv u lill-Kumitati u kwalunkwe korp sussidjarju ieħor bl-informazzjoni kollha neċessarja għat-twettiq tal-funzjonijiet tagħhom.”;

                              (b)

                              fil-punti (c) u (i), il-kliem “programmi ta' ħidma” jinbidlu bil-kliem “programm ta' ħidma”;

                              (c)

                              il-punti (j) u (k) jinbidlu b'dan li ġej:

                                          “(j)

                                          ifassal tali rapporti oħrajn kif jista' jitlob il-Bord Amministrattiv jew il-Kumitati;

                                          (k)

                                          jassisti lill-Bord Amministrattiv u l-Kumitati billi jfornu s-segretarjati tagħhom;”

                                    ;

                  (5)

                  jiddaħħlu l-Artikoli 8a u 8b li ġejjin:
                  “Artikolu 8a
                  Kumitat Amministrattiv u ta' Ġestjoni
                  1.   Fuq talba tad-Direttur jew tal-Bord Amministrattiv, il-Kumitat Amministrattiv u ta' Ġestjoni għandu jipprovdi konsulenza jew rakkomandazzjonijiet dwar kwistjonijiet speċifiċi marbuta mal-ippjanar amministrattiv u finanzjarju tal-Impriża Konġunta u jwettaq kwalunkwe kompitu ieħor li jista' jiġi ddelegat lilu mill-Bord Amministrattiv.
                  2.   Il-Kumitat Amministrattiv u ta' Ġestjoni għandu, b'mod partikolari, jipprepara l-opinjonijiet u r-rakkomandazzjonijiet għall-Bord Amministrattiv dwar il-baġit, il-kontijiet annwali, il-pjan tal-proġett, il-programm ta' ħidma, il-pjan ta' stima tar-riżorsi, il-pjan ta' stabbiliment tal-persunal, il-pjan ta' politika tal-persunal u kwistjonijiet oħrajn relatati.
                  3.   Il-Bord Amministrattiv għandu jaħtar membri tal-Kumitat Amministrattiv u ta' Ġestjoni minn fost ir-rappreżentanti b'esperjenza professjonali rilevanti fl-Amministrazzjoni u l-Ġestjoni u nominati mill-Membri. Wieħed mill-membri tal-Kumitat għandu jkun il-Euratom.
                  4.   Il-Membri tal-Kumitat Amministrattiv u ta' Ġestjoni għandhom iwettqu dmirijiethom fl-interess ġenerali tal-Impriża Konġunta.
                  5.   Soġġett għall-approvazzjoni minn qabel tal-Bord Amministrattiv, il-Kumitat Amministrattiv u ta' Ġestjoni għandu jadotta r-regoli ta' proċedura tiegħu.
                  Artikolu 8b
                  Kumitat dwar l-Akkwisti u l-Kuntratti
                  1.   Il-Kumitat dwar l-Akkwisti u l-Kuntratti għandu jipprovdi lid-Direttur b'rakkomandazzjonijiet dwar l-istrateġiji b'rabta mal-akkwisti u l-attivitajiet tal-għotja u l-għotja u s-segwitu tal-kuntratti u kwistjonijiet oħrajn relatati.
                  2.   Il-Bord Amministrattiv għandu jaħtar il-membri tal-Kumitat dwar l-Akkwisti u l-Kuntratti minn fost persuni ta' esperjenza professjonali rilevanti fi kwistjonijiet kuntrattwali u tal-akkwisti. Il-Membri tal-Bord Amministrattiv ma għandhomx ikunu membri tal-Kumitat dwar l-Akkwisti u l-Kuntratti.
                  3.   Il-membri tal-Kumitat dwar l-Akkwisti u l-Kuntratti ma għandhom ikunu marbuta bl-ebda struzzjoni. Għandhom ikunu indipendenti fit-twettiq ta' dmirijiethom.
                  4.   Soġġett għall-approvazzjoni minn qabel tal-Bord Amministrattiv, il-Kumitat dwar l-Akkwisti u l-Kuntratti għandu jadotta r-regoli ta' proċedura tiegħu.”;

                  (6)

                  l-Artikolu 9 jinbidel b'dan li ġej:
                  “Artikolu 9
                  Panel Konsultattiv Tekniku
                  1.   Il-Panel Konsultattiv Tekniku għandu jikkonsulta lill-Bord Amministrattiv u lid-Direttur, kif meħtieġ, dwar l-adozzjoni u l-implimentazzjoni tal-pjan tal-proġett u l-programm ta' ħidma.
                  2.   Il-Bord Amministrattiv għandu jaħtar il-membri tal-Panel Konsultattiv Tekniku minn fost persuni ta' esperjenza professjonali rilevanti fil-kwistjonijiet xjentifiċi u tal-inġinerija dwar il-fużjoni u l-attivitajiet assoċjati.
                  3.   Il-membri tal-Panel Konsultattiv Tekniku ma għandhom ikunu marbuta bl-ebda struzzjoni. Għandhom ikunu indipendenti fit-twettiq ta' dmirijiethom, fl-interess ġenerali tal-Impriża Ġenerali.
                  4.   Soġġett għall-approvazzjoni minn qabel tal-Bord Amministrattiv, il-Kumitat tal-Panel Konsultattiv Tekniku għandu jadotta r-regoli ta' proċedura tiegħu.”;

                  (7)

                  jiddaħħal l-Artikolu li ġej:
                  “Artikolu 9a
                  Bureau
                  1.   Il-Bureau għandu jassisti lill-Bord Amministrattiv fil-preparazzjoni tad-deċiżjonijiet tiegħu u għandu jwettaq kwalunkwe kompitu ieħor li l-Bord Amministrattiv jista' jiddelegalu.
                  2.   Is-sħubija għandha tkun magħmula mill-President tal-Bord Amministrattiv, il-Presidenti tal-Kumitati, rappreżentant tal-Euratom u rappreżentant tal-Istat ospitanti tal-ITER. Il-Bord Amministrattiv jista' jaħtar membri addizzjonali fil-Bureau.
                  3.   Il-President tal-Bureau għandu jkun il-President tal-Bord Amministrattiv.
                  4.   Il-Membri tal-Bureau għandhom iwettqu dmirijiethom fl-interess ġenerali tal-Impriża Konġunta.
                  5.   Soġġett għall-approvazzjoni minn qabel tal-Bord Amministrattiv, il-Bureau għandu jadotta r-regoli ta' proċedura tiegħu.”;

                  (8)

                  l-Artikolu 11 jinbidel b'dan li ġej:
                  “Artikolu 11
                  Programm ta' ħidma u pjan ta' stima tar-riżorsi
                  Kull sena d-Direttur għandu jipprepara s-sottomissjoni tal-pjan tal-proġett lill-Bord Amministrattiv, il-pjan ta' stima tar-riżorsi u l-programm ta' ħidma annwali u l-baġit dettaljati.”;

                  (9)

                  fl-Artikolu 12(1), il-punt (a) jinbidel b'dan li ġej:

                              “(a)

                              il-kontribuzzjoni tal-Euratom għandha ssir disponibbli permezz tal-programmi ta' riċerka u ta' taħriġ tal-Komunità adottati skont l-Artikolu 7 tat-Trattat jew permezz ta' kwalunkwe deċiżjoni oħra adottata mill-Kunsill.”

                        ;

                  (10)

                  l-Artikolu 14 jinbidel b'dan li ġej:
                  “Artikolu 14
                  Rapport annwali
                  Ir-rapport annwali għandu jirreġistra l-implimentazzjoni tal-programm ta' ħidma mill-Impriża Konġunta. B'mod partikolari għandu jfassal pjan għall-attivitajiet magħmula mill-Impriża Konġunta u jevalwa r-riżultati fir-rigward tal-objettivi u l-iskeda stabbiliti, ir-riskji assoċjati mal-attivitajiet imwettqa, l-użu tar-riżorsi u l-operat ġenerali tal-Impriża Konġunta. Ir-rapport annwali għandu jiġi ppreparat mid-Direttur, ivvalutat mill-Bord Amministrattiv u mibgħut mill-Bord Amministrattiv, flimkien mal-valutazzjoni tiegħu, lill-Membri, lill-Parlament Ewropew, lill-Kunsill u lill-Kummissjoni.”;

                  (11)

                  fit-tieni subparagrafu tal-Artikolu 15(1), il-kliem “15 ta' Ġunju” jinbidlu bil-kliem “l-1 ta' Ġunju”;

                  (12)

                  jiddaħħal l-Artikolu li ġej:
                  “Artikolu 15a
                  Netwerking ma' organizzazzjonijiet nominati fil-qasam tar-riċerka tal-fużjoni xjentifika u teknoloġika
                  1.   Biex tkompli bl-attivitajiet tagħha, l-Impriża Konġunta għandha tibni fuq l-għarfien u l-faċilitajiet żviluppati minn organizzazzjonijiet kompetenti tar-riċerka pubblika li jaħdmu fil-qasam tar-riċerka u l-iżvilupp tal-fużjoni.
                  2.   Il-Bord Amministrattiv, filwaqt li jaġixxi fuq proposta mid-Direttur, għandu jfassal lista, li għandha titqiegħed għad-dispożizzjoni tal-pubbliku, tal-organizzazzjonijiet kompetenti nominati mill-Membri li jistgħu jwettqu attivitajiet ta' riċerka u ta' żvilupp biex ikomplu bil-kompiti tal-Impriża Konġunta, individwalment jew f'netwerks. Dawn l-attivitajiet jistgħu jkunu eliġibbli għal appoġġ finanzjarju mill-Impriża Konġunta.
                  3.   L-arranġamenti ta' implimentazzjoni għall-applikazzjoni tal-paragrafi 1 u 2 ta' dan l-Artikolu għandhom jiżguraw trasparenza u kompetizzjoni fost l-organizzazzjonijiet tar-riċerka pubblika u għandhom jiġu stipulati fir-regolament finanzjarju u fir-regoli ta' implimentazzjoni tiegħu msemmija fl-Artikolu 13 u l-Anness III.”;

                  (13)

                  fl-Anness I tal-Istatuti tal-Impriża Konġunta, tiddaħħal il-linja li ġejja wara l-entrata għall-Bulgarija:

                              “Il-Kroazja

                              2”

                        ;

                  (14)

                  l-Anness II tal-Istatuti tal-Impriża Konġunta huwa emendat kif ġej:

                              (a)

                              il-punt 2 jinbidel b'dan li ġej:

                                          “2.

                                          L-ammont totali tal-kontribuzzjonijiet tas-sħubija annwali għal sena n għandhom jiġu kalkulati abbażi tar-riżorsi annwali meħtieġa għall-amministrazzjoni tal-Impriża Konġunta f'dik is-sena, kif adottat bil-pjan ta' stima tar-riżorsi mill-Bord Amministrattiv.”

                                    ;

                              (b)

                              fil-punt 4, jiżdied il-punt li ġej:

                                          “(c)

                                          Il-Bord Amministrattiv jista' jiddeċiedi li minn dan id-dewmien jista' jirriżulta l-ħlas ta' mgħax jekk Membru ma jħallasx il-kontribuzzjoni tiegħu sad-data dovuta.”

                                    ;

                  (15)

                  l-Anness III tal-Istatuti tal-Impriża Konġunta huwa emendat kif ġej:

                              (a)

                              il-punt 3 jinbidel b'dan li ġej:

                                          “3.

                                          L-Impriża Konġunta għandha tistabbilixxi kapaċità tal-verifika interna.”

                                    ;

                              (b)

                              il-punt 5 huwa emendat kif ġej:

                                          (i)

                                          fil-punt (c), il-kliem “programmi ta' ħidma” jinbidlu bil-kliem “programm ta' ħidma”;

                                          (ii)

                                          il-punt (f) jinbidel b'dan li ġej:

                                                      “(f)

                                                      regoli u proċeduri għall-kontroll finanzjarju intern, inkluż setgħat delegati;”

                                                ;

                                          (iii)

                                          jiżdied il-punt li ġej:

                                                      “(k)

                                                      regoli dwar il-ġestjoni tal-għotjiet.”

                                                ;

                                          (iv)

                                          jiżdied il-paragrafu li ġej:
                                          “Għall-finijiet tal-punt (d) l-impenji baġitarji għal azzjonijiet li jestendu għal iktar minn sena finanzjarja waħda jistgħu jitqassmu fuq diversi snin ta' pagamenti annwali;”;

                              (c)

                              jiżdied il-punt li ġej:

                                          “10.

                                          L-Impriża Konġunta għandha tadotta dispożizzjonijiet u regoli għall-istabbiliment ta' netwerk ma' organizzazzjonijiet nominati msemmija fl-Artikolu 15a tal-Istatuti. Dawk ir-regoli għandhom jiżguraw trasparenza u kompetizzjoni fost l-organizzazzjonijiet tar-riċerka pubblika Ewropej u għandhom jispeċifikaw, b'mod partikolari, il-kriterji għall-inklużjoni ta' organizzazzjoni fil-lista tal-organizzazzjonijiet kompetenti nominati mill-Membri.”

                                    .


title: Deċiżjoni tal-Kunsill 2013/729/PESK tad- 9 ta’ Diċembru 2013 li temenda d-Deċiżjoni 2013/34/PESK dwar missjoni militari tal-Unjoni Ewropea biex tikkontribwixxi għat-taħriġ tal-Forzi Armati ta’ Mali (EUTM Mali)

text:
               11.12.2013

               MT

               Il-Ġurnal Uffiċjali tal-Unjoni Ewropea

               L 332/18

         DEĊIŻJONI TAL-KUNSILL 2013/729/PESK
   tad-9 ta’ Diċembru 2013
   li temenda d-Deċiżjoni 2013/34/PESK dwar missjoni militari tal-Unjoni Ewropea biex tikkontribwixxi għat-taħriġ tal-Forzi Armati ta’ Mali (EUTM Mali)
   IL-KUNSILL TAL-UNJONI EWROPEA,
   Wara li kkunsidra t-Trattat dwar l-Unjoni Ewropea, u b'mod partikolari l-Artikoli 42(4) u 43(2) tiegħu,
   Wara li kkunsidra l-proposta mir-Rappreżentant Għoli tal-Unjoni għall-Affarijiet Barranin u l-Politika ta' Sigurtà,
   Billi:

               (1)

               Fis-17 ta' Jannar 2013, il-Kunsill adotta d-Deċiżjoni 2013/34/PESK (1) dwar missjoni militari tal-Unjoni Ewropea biex tikkontribwixxi għat-taħriġ tal-Forzi Armati ta' Mali (EUTM Mali).

               (2)

               Fit-18 ta' Frar 2013, il-Kunsill adotta d-Deċiżjoni 2013/87/PESK (2) dwar il-bidu ta' EUTM Mali.

               (3)

               EUTM Mali għandha tiġi pprovduta b'ċellula ta' proġetti għall-immaniġġjar tal-proġetti b'appoġġ tal-objettivi tagħha.

               (4)

               Id-Deċiżjoni 2013/34/PESK għandha tiġi emendata kif adatt,

         ADOTTA DIN ID-DEĊIŻJONI:
   Artikolu 1
   Fid-Deċiżjoni 2013/34/PESK, l-Artikolu li ġej huwa miżjud:

      “Artikolu 3a
      Ċellula ta' proġetti
      1.   EUTM Mali għandu jkollha ċellula ta' proġetti għall-identifikazzjoni u l-implimentazzjoni tal-proġetti. Il-Missjoni għandha, kif inhu xieraq, tikkoordina, tiffaċilita u tipprovdi pariri dwar proġetti implimentati mill-Istati Membri u Stati terzi, taħt ir-responsabbiltà tagħhom, f'oqsma relatati mal-mandat tal-Missjoni u b'appoġġ tal-objettivi tagħha.
      2.   Soġġett għall-paragrafu 3, il-Kmandant tal-Missjoni tal-UE għandu jkun awtorizzat li jfittex rikors għall-kontribuzzjonijiet finanzjarji mill-Istati Membri jew Stati terzi sabiex jiġu implimentati proġetti identifikati bħala li jissupplimentaw l-azzjonijiet l-oħra ta' EUTM Mali b'mod konsistenti. F'tali każ, il-Kmandant tal-Missjoni tal-UE għandu jikkonkludi arranġament ma' dawk l-Istati, li jkopri b'mod partikolari l-proċeduri speċifiċi biex jiġi ttrattat kwalunkwe ilment minn partijiet terzi rigward danni kkawżati bħala riżultat ta' atti jew ommissjonijiet mill-Kmandant tal-Missjoni tal-UE fl-użu tal-fondi pprovduti minn dawk l-Istati.
      Taħt l-ebda ċirkostanza l-Unjoni jew ir-RGħ m'għandhom jinżammu responsabbli mill-Istati kontribwenti bħala riżultat ta' atti jew ommissjonijiet mill-Kmandant tal-Missjoni tal-UE fl-użu tal-fondi minn dawk l-Istati.
      3.   Il-KPS għandu jaqbel dwar l-aċċettazzjoni ta' kontribuzzjoni finanzjarja minn Stati terzi għaċ-ċellula ta' proġetti.”.

   Artikolu 2
   Din id-Deċiżjoni għandha tidħol fis-seħħ fid-data tal-adozzjoni tagħha.

      Magħmul fi Brussell, id-9 ta’ Diċembru 2013.

            Għall-Kunsill

            Il-President

         A. PABEDINSKIENĖ

      (1)  ĠU L 14, 18.1.2013, p. 19.

      (2)  Deċiżjoni tal-Kunsill 2013/87/PESK tat-18 ta' Frar 2013 dwar il-bidu ta' missjoni militari tal-Unjoni Ewropea biex tikkontribwixxi għat-taħriġ tal-Forzi Armati ta’ Mali (EUTM Mali) (ĠU L 46, 19.2.2013, p. 27).


title: 2008/572/KE: Deċiżjoni tal-Kunsill tat- 8 ta’ Lulju 2008 li taħtar membru Portugiż fil-Kumitat tar-Reġjuni

text:
               11.7.2008

               MT

               Il-Ġurnal Uffiċjali ta’ l-Unjoni Ewropea

               L 183/35

         DEĊIŻJONI TAL-KUNSILL
   tat-8 ta’ Lulju 2008
   li taħtar membru Portugiż fil-Kumitat tar-Reġjuni
   (2008/572/KE)
   IL-KUNSILL TA’ L-UNJONI EWROPEA,
   Wara li kkunsidra t-Trattat li jistabbilixxi l-Komunità Ewropea, u b’mod partikolari l-Artikolu 263 tiegħu,
   Wara li kkunsidra l-proposta mill-Gvern Portugiż,
   Billi:

               (1)

               Fl-24 ta’ Jannar 2006 l-Kunsill adotta d-Deċiżjoni 2006/116/KE li taħtar il-membri u l-membri supplenti għall-Kumitat tar-Reġjuni għall-perijodu mis-26 ta’ Jannar 2006 sal-25 ta’ Jannar 2010 (1).

               (2)

               Post ta’ membru fil-Kumitat tar-Reġjuni sar vakanti wara r-riżenja tas-Sur M. Antònio Paulino DA SILVA PAIVA,

         IDDEĊIEDA KIF ĠEJ:
   Artikolu 1
   Huwa maħtur membru tal-Kumitat tar-Reġjuni għall-bqija tal-mandat attwali, li jibqa’ sejjer sal-25 ta’ Jannar 2010:
   Is-Sur Carlos Alberto PINTO, Sindku Muniċipali ta’ Covilhã.
   Artikolu 2
   Din id-Deċiżjoni għandha jkollha effett fil-jum ta’ l-adozzjoni tagħha.

      Magħmula fi Brussell, 8 ta’ Lulju 2008.

            Għall-Kunsill,

            Il-President

         C. LAGARDE

      (1)  ĠU L 56, 25.2.2006, p. 75.


title: 2011/580/UE: Deċiżjoni tal-Parlament Ewropew tal- 10 ta’ Mejju 2011 dwar il-kwittanza għall-implimentazzjoni tal-baġit tal-Awtorità Ewropea dwar is-Sigurtà fl-Ikel għas-sena finanzjarja 2009

text:
               27.9.2011

               MT

               Il-Ġurnal Uffiċjali tal-Unjoni Ewropea

               L 250/162

         DEĊIŻJONI TAL-PARLAMENT EWROPEW
   tal-10 ta’ Mejju 2011
   dwar il-kwittanza għall-implimentazzjoni tal-baġit tal-Awtorità Ewropea dwar is-Sigurtà fl-Ikel għas-sena finanzjarja 2009
   (2011/580/UE)
   IL-PARLAMENT EWROPEW,
   wara li kkunsidra l-kontijiet annwali finali tal-Awtorità Ewropea dwar is-Sigurtà fl-Ikel għas-sena finanzjarja 2009,
   wara li kkunsidra r-rapport tal-Qorti tal-Awdituri dwar il-kontijiet annwali tal-Awtorità Ewropea dwar is-Sigurtà fl-Ikel għas-sena finanzjarja 2009, flimkien mat-tweġibiet tal-Aġenzija (1),
   wara li kkunsidra r-rakkomandazzjoni tal-Kunsill tal-15 ta’ Frar 2011 (05892/2011 — C7-0052/2011),
   wara li kkunsidra l-Artikolu 276 tat-Trattat KE, u l-Artikolu 319 tat-Trattat dwar il-Funzjonament tal-Unjoni Ewropea,
   wara li kkunsidra r-Regolament tal-Kunsill (KE, Euratom) Nru 1605/2002 tal-25 ta’ Ġunju 2002 dwar ir-Regolament Finanzjarju applikabbli għall-baġit ġenerali tal-Komunitajiet Ewropej (2), u b’mod partikolari l-Artikolu 185 tiegħu,
   wara li kkunsidra r-Regolament (KE) Nru 178/2002 tal-Parlament Ewropew u tal-Kunsill (3) li jistabbilixxi Awtorità Ewropea dwar is-Sigurtà fl-Ikel, u b’mod partikolari l-Artikolu 44 tiegħu,
   wara li kkunsidra r-Regolament tal-Kummissjoni (KE, Euratom) Nru 2343/2002 tad-19 ta’ Novembru 2002 dwar il-qafas tar-Regolament Finanzjarju għall-entitajiet imsemmija fl-Artikolu 185 tar-Regolament tal-Kunsill (KE, Euratom) Nru 1605/2002 rigward ir-Regolament Finanazjarju applikabbli għall-baġit ġenerali tal-Komunitajiet Ewropej (4), u b’mod partikolari l-Artikolu 94 tiegħu,
   wara li kkunsidra l-Artikolu 77 u l-Anness VI tar-Regoli ta’ Proċedura tiegħu,
   wara li kkunsidra r-rapport tal-Kumitat għall-Kontroll tal-Baġit u l-opinjoni tal-Kumitat għall-Ambjent, is-Saħħa Pubblika u s-Sikurezza tal-Ikel (A7-0146/2011),

               1.

               Jagħti l-kwittanza lid-Direttur Eżekuttiv tal-Awtorità Ewropea dwar is-Sigurtà fl-Ikel għall-implimentazzjoni tal-baġit tal-Awtorità għas-sena finanzjarja 2009;

               2.

               Jippreżenta l-kummenti tiegħu fir-riżoluzzjoni t’hawn taħt;

               3.

               Jagħti istruzzjonijiet lill-President tiegħu biex jgħaddi din id-Deciżjoni, kif ukoll ir-riżoluzzjoni li hi parti integrali minnha, lid-Direttur Eżekuttiv tal-Awtorità Ewropea dwar is-Sigurtà fl-Ikel, lill-Kunsill, lill-Kummissjoni u lill-Qorti tal-Awdituri, u biex jiżgura li tiġi ppubblikata f’Il-Ġurnal Uffiċjali tal-Unjoni Ewropea (serje L).

            Il-President

         Jerzy BUZEK

            Is-Segretarju Ġenerali

         Klaus WELLE

      (1)  ĠU C 338, 14.12.2010, p. 108.

      (2)  ĠU L 248, 16.9.2002, p. 1.

      (3)  ĠU L 31, 1.2.2002, p. 1.

      (4)  ĠU L 357, 31.12.2002, p. 72.
    ---documentbreak---

               27.9.2011

               MT

               Il-Ġurnal Uffiċjali tal-Unjoni Ewropea

               L 250/163

         RIŻOLUZZJONI TAL-PARLAMENT EWROPEW
   tal-10 ta’ Mejju 2011
   li tinkludi l-osservazzjonijiet li jagħmlu parti integrali mid-Deċiżjoni dwar il-kwittanza għall-implimentazzjoni tal-baġit tal-Awtorità Ewropea dwar is-Sigurtà fl-Ikel għas-sena finanzjarja 2009
   IL-PARLAMENT EWROPEW,
   wara li kkunsidra l-kontijiet annwali finali tal-Awtorità Ewropea dwar is-Sigurtà fl-Ikel għas-sena finanzjarja 2009,
   wara li kkunsidra r-rapport tal-Qorti tal-Awdituri dwar il-kontijiet annwali tal-Awtorità Ewropea dwar is-Sigurtà fl-Ikel għas-sena finanzjarja 2009, flimkien mat-tweġibiet tal-Aġenzija (1),
   wara li kkunsidra r-rakkomandazzjoni tal-Kunsill tal-15 ta’ Frar 2011 (05892/2011 — C7-0052/2011),
   wara li kkunsidra l-Artikolu 276 tat-Trattat KE, u l-Artikolu 319 tat-Trattat dwar il-Funzjonament tal-Unjoni Ewropea,
   wara li kkunsidra r-Regolament tal-Kunsill (KE, Euratom) Nru 1605/2002 tal-25 ta’ Ġunju 2002 dwar ir-Regolament Finanzjarju applikabbli għall-baġit ġenerali tal-Komunitajiet Ewropej (2), u b’mod partikolari l-Artikolu 185 tiegħu,
   wara li kkunsidra r-Regolament (KE) Nru 178/2002 tal-Parlament Ewropew u tal-Kunsill (3) li jistabbilixxi Awtorità Ewropea dwar is-Sigurtà fl-Ikel, u b’mod partikolari l-Artikolu 44 tiegħu,
   wara li kkunsidra r-Regolament tal-Kummissjoni (KE, Euratom) Nru 2343/2002 tad-19 ta’ Novembru 2002 dwar il-qafas tar-Regolament Finanzjarju għall-entitajiet imsemmija fl-Artikolu 185 tar-Regolament tal-Kunsill (KE, Euratom) Nru 1605/2002 rigward ir-Regolament Finanazjarju applikabbli għall-baġit ġenerali tal-Komunitajiet Ewropej (4), u b’mod partikolari l-Artikolu 94 tiegħu,
   wara li kkunsidra l-Artikolu 77 u l-Anness VI tar-Regoli ta’ Proċedura tiegħu,
   wara li kkunsidra r-rapport tal-Kumitat għall-Kontroll tal-Baġit u l-opinjoni tal-Kumitat għall-Ambjent, is-Saħħa Pubblika u s-Sikurezza tal-Ikel (A7-0146/2011),

               A.

               billi l-Qorti Ewropea tal-Awdituri stqarret li kisbet assigurazzjoni raġonevoli li l-kontijiet annwali għas-sena finanzjarja 2009 huma affidabbli, u li l-operazzjonijiet li jaqgħu taħthom huma legali u regolari,

               B.

               billi fil-5 ta’ Mejju 2010, il-Parlament ta l-kwittanza lid-Direttur Eżekuttiv tal-Awtorità Ewropea dwar is-Sigurtà fl-Ikel għall-implimentazzjoni tal-baġit tal-Aġenzija għas-sena finanzjarja 2008 (5), u fir-riżoluzzjoni tiegħu li takkumpanja d-deċiżjoni ta’ kwittanza, inter alia:

                           —

                           osserva li għat-tielet sena konsekuttiva, il-Qorti tal-Awdituri nnutat approprjazzjonijiet trasferiti għas-sena li jmiss (jiġifieri 23 % tal-approprjazzjonijiet tal-baġit tal-2008 ġew trasferiti għas-sena 2009, 16 % tal-baġit tal-2007 ġie ttrasferit għas-sena finanzjarja 2008, 20 % tal-baġit tal-2006 ġie ttrasferit għas-sena finanzjarja 2007),

                           —

                           innota li 20 minn 25 rakkomandazzjoni (80 %) li saru mis-Servizz tal-Awditjar Intern (IAS) u l-Kapaċità tal-Awditjar Intern (IAC) ġew implimentati,

                           —

                           innota li t-tieni stħarriġ dwar l-istaff tnieda f’Ottubru 2008 bl-għan li jivvaluta l-ambjent tax-xogħol tal-Awtorità,

               C.

               billi l-baġit tal-Aġenzija għall-2009 kien ta’ EUR 71 400 000, li jfisser żieda ta’ 7,5 % fuq is-sena finanzjarja 2008,

      Prestazzjoni

               1.

               Jinnota li l-baġit 2009 tal-Aġenzija kien jammonta għal EUR 71 400 000, meta mqabbel ma’ EUR 66 400 000 fis-sena ta’ qabel;

               2.

               Jenfasizza li matul il-proċedura baġitarja 2009 riserva komplessiva ta’ EUR 4 546 000 ġiet introdotta mill-awtorità baġitarja fil-baġit tal-Awtorità; jilqa’ l-fatt li EUR 2 000 000 tar-riserva ġew rilaxxati f’Novembru 2009 biex jiġu implimentati l-proġetti tal-iżvilupp tal-IT u l-infrastruttura tal-Awtorità billi kienet ipprovdiet lill-kumitat rispettiv ir-riżultati tal-istħarriġ tal-opinjoni tal-persunal, li kienet il-kundizzjoni sabiex tiġi rilaxxata r-riserva;

               3.

               Jinnota wkoll li l-parti l-oħra tar-riserva ġiet allokata għall-istess qasam ta’ politika sabiex tikkontribwixxi għal miżuri xierqa ta’ reazzjoni kontra l-pandemika tal-H1N1; huwa konxju mill-fatt li l-Awtorità ma talbitx dawn il-fondi għal proċeduri ta’ reklutaġġ peress li dawn ġew posposti għall-2010;

               4.

               Jifraħ lill-Awtorità talli stabiliet, f’tabella mehmuża mar-rapport tal-Qorti tal-Awdituri tal-2009, tqabbil ċar ta’ operazzjonijiet imwettqa matul is-snin 2008 u 2009 bil-għan li l-awtorità ta’ kwittanza tkun tista’ tivvaluta r-rendiment tagħha b’mod aktar effikaċi minn sena għall-oħra; jilqa’ l-fatt li l-Awtorità żiedet in-numru ta’ dokumenti tematiċi u ta’ informazzjoni dwar il-politika tagħha;

               5.

               Josserva li l-Awtorità introduċiet approprjazzjonijiet differenzjati għal għotjiet għax-xjenza u proġetti ta’ kooperazzjoni xjentifika fl-2009 li wasslu sabiex jiġu kkanċellati EUR 6 000 000 f’approprjazzjonijiet ta’ ħlasijiet; jagħti parir lill-Awtorità sabiex issaħħaħ l-ippjanar u l-monitoraġġ tal-proċessi baġitarji relatati ma’ approprjazzjonijiet differenzjati;

               6.

               Jenfasizza l-bżonn li l-Awtorità tiżgura li lpariri tagħha jkunu ta’ kwalità għolja u indipendenti, sabiex tiggarantixxi konformità mal-istandards ta’ sikurezza tal-Unjoni, eċċellenza xjentifika u indipendenza fil-kwistjonijiet kollha li jkollhom impatt dirett jew indirett fuq l-ikel u s-sikurezza tal-għalf u l-protezzjoni tal-pjanti; jirrakkomanda, partikolarment għall-raġunijiet ta’ trasparenza, miżuri li jkomplu jseddqu u jissorveljaw ir-regoli interni dwar id-dikjarazzjoni tal-interessi tal-persunal tal-Awtorità u tal-esperti li jaħdmu magħha;

               7.

               Jitlob lill-Qorti tal-Awdituri twettaq awditjar tal-prestazzjoni tal-Awtorità;

      Ġestjoni baġitarja u finanzjarja

               8.

               Jitlob lill-Awtorità ssaħħaħ il-proċessi baġitarji relatati mal-approprjazzjonijiet differenzjati tagħha u l-ippjanar u l-monitoraġġ tal-implimentazzjoni multiannwali tagħhom. jinnota, fil-fatt, li l-Qorti tal-Awdituri rrappurtat li EUR 6 000 000 (75 %) tal-approprjazzjonijiet differenzjati għal għotjiet għax-xjenza u għall-proġetti ta’ kooperazzjoni xjentifika kellhom jiġu kkanċellati, u li minn dawn EUR 3 100 000 kienu fondi allokati b’eċċess tal-bżonnijiet identifikati mill-Awtorità; jilqa’, madankollu, l-intenzjoni tal-Awtorità li tieħu miżuri bbażati fuq l-esperjenza tagħha għas-sena 2009, l-ewwel sena fejn ġie introdott il-kunċett ta’ approprjazzonijiet differenzjati għall-proġetti ta’ kooperazzjoni xjentifika;

               9.

               Iħeġġeġ, barra minn hekk, lill-Awtorità biex ittejjeb il-ġestjoni tal-baġit tagħha sabiex tnaqqas l-ammonti għoljin ittrasferiti tagħha; jenfasizza, fil-fatt, li għar-rabà sena konsekuttiva, il-Qorti tal-Awdituri nnutat approprjazzjonijiet trasferiti għas-sena li jmiss (13 % tal-baġit tal-2009 ġie ttrasferit għas-sena 2010, 23 % tal-baġit tal-2008 ġie ttrasferiti għas-sena 2009, 16 % tal-baġit tal-2007 ġie ttrasferiti għas-sena 2008 u 20 % tal-baġit tas-sena 2006 ġie ttrasferiti għas-sena 2007); jinnota, b’mod partikolari, li din is-sitwazzjoni turi nuqqasijiet fil-ġestjoni tal-kuntratti u fil-monitoraġġ tal-preżentazzjoni tar-rapporti u d-dikjarazzjonijiet tal-infiq min-naħa tal-Awtorità;

               10.

               Jiddispjaċih li, għat-tielet sena konsekuttiva, il-Qorti tal-Awdituri nnotat li l-impenji għall-attivitajiet operattivi trasferiti mis-sena ta’ qabel kellhom jiġu kkanċellati (19 % tal-impenji għall-attivitajiet operattivi ġew ittrasferiti mis-sena 2008, 37 % tal-impenji għall-attivitajiet operattivi ġew ittrasferiti mis-sena 2007 u 26 % tal-impenji għall-attivitajiet operattivi ġew ittrasferiti mis-sena 2006); iħeġġeġ lill-Awtorità tbiddel din is-sitwazzjoni u tinforma lill-Qorti tal-Awdituri bil-miżuri li ttieħdu;

               11.

               Jinnota, barra minn hekk, li l-Qorti tal-Awdituri rrapportat diffikultajiet fl-implimentazzjoni tal-programm ta’ ħidma tal-2009; jitlob, għaldaqstant, lill-Awtorità tieħu l-miżuri neċessarji biex tirrimedja dawn in-nuqqasijiet;

      Verifika interna

               12.

               Jirrikonoxxi li l-Awtorità bagħtet lill-awtorità responsabbli għall-kwittanza rapport imfassal mid-Direttur Eżekuttiv tiegħha li jagħti sommarju tal-kontenut tar-rakkomandazzjoni tal-IAS kif stipulat fl-Artikolu 72(5) tar-Regolament Finanzjarju qafas; madankollu jinsab ikkonċernat, b’mod partikolari, li mill-48 rakkomandazzjoni, waħda minnhom hi kkunsidrata “kritika” (dwar il-ġestjoni tal-għotjiet), 27 huma kkunsidrati “importanti ħafna” u 20 huma kkunsidrati “importanti” iżda ma ngħatat l-ebda informazzjoni lill-awtorità tal-kwittanza dwar il-kontenut ta’ dawn ir-rakkomandazzjonijiet; iħeġġeġ, għal din ir-raġuni, lid-Direttur Eżekuttiv tal-Awtorità jipprovdi din l-informazzjoni;

               13.

               Jirrikonoxxi mill-Awtorità li l-IAS wettaq verifika dettaljata tal-evalwazzjoni tar-riskju fl-aħħar kwart tal-2009 biex jiddetermina l-prijoritajiet ta’ verifika u l-pjan ta’ verifika tal-IAS għat-tliet snin li ġejjin, verifika dwar id-dikjarazzjonijiet tal-interessi u verifika dwar ir-reklutaġġ fl-2009;

               14.

               Jikkunsidra li l-kumitat tal-verifika, maħluq mill-Awtorità fl-2006, għandu rwol importanti biex jassisti lill-Bord tat-Tmexxija billi jiżgura li x-xogħol tal-IAS u tal-IAC jitwettaq sewwa u jitqies kif xieraq mill-Bord tat-Tmexxija u mid-Direttur Eżekuttiv; jemmen, għaldaqstant, li dan il-kumitat ta’ verifika fi ħdan l-Awtorità jista’ jservi ta’ eżempju għal aġenziji oħra;

               15.

               Itenni t-talba tiegħu lill-Awtorità biex tieħu miżuri xierqa f’każ ta’ konflitti ta’ interess; jistieden lill-Awtorità sabiex tagħti bidu għal stħarriġ dwar konflitti potenzjali ta’ interess tax-xjenzjati prominenti, il-membri tal-bord u tal-panel, biex b’ hekk jkunu jistgħu jiġu identifikati ommissjonijiet possibbli u jiġu segwiti permezz ta’ azzjoni fi żmien opportun;

               16.

               Fir-rigward tal-osservazzjonijiet l-oħrajn li jakkumpanjaw id-Deċiżjoni ta’ kwittanza tiegħu, li huma ta’ natura orizzontali, jirreferi għar-riżoluzzjoni tiegħu tal-10 ta’ Mejju 2011 (6) dwar il-prestazzjoni, il-ġestjoni finanzjarja u l-kontroll tal-aġenziji.

      (1)  ĠU C 338, 14.12.2010, p. 108.

      (2)  ĠU L 248, 16.9.2002, p. 1.

      (3)  ĠU L 31, 1.2.2002, p. 1.

      (4)  ĠU L 357, 31.12.2002, p. 72.

      (5)  GU L 252, 25.9.2010, p. 155.

      (6)  Testi adottati, P7_TA(2011)0163 (Ara paġna 269 ta’ dan il-Ġurnal Uffiċjali).


title: Id-Deċiżjoni tal-Kunsill ta' l-24 ta' Ġunju 1982 dwar suppliment għall-Anness IV tal-Konvenzjoni dwar il-ħarsien tar-Renu kontra tniġġis kimiku

text:
Avviż Legali Importanti

|

31982D0460

Official Journal L 210 , 19/07/1982 P. 0008 - 0009 Finnish special edition: Chapter 11 Volume 10 P. 0116  Spanish special edition: Chapter 15 Volume 3 P. 0213  Swedish special edition: Chapter 11 Volume 10 P. 0116  Portuguese special edition Chapter 15 Volume 3 P. 0213

		Id-Deċiżjoni tal-Kunsillta' l-24 ta' Ġunju 1982dwar suppliment għall-Anness IV tal-Konvenzjoni dwar il-ħarsien tar-Renu kontra tniġġis kimiku(82/460/KEE)IL-KUNSILL TAL-KOMUNITAJIET EWROPEJ,Wara li kkunsidra t-Trattat li jistabbilixxi l-Komunità Ekonomika Ewropea, u b'mod partikolari l-Artikolu 235 tiegħu,Wara li kkunsidra l-proposta mill-Kummissjoni [1],Wara li kkunsidra l-opinjoni tal-Parlament Ewropew [2],Wara li kkunsidra l-opinjoni tal-Kumitat Ekonomiku u Soċjali [3],Billi, bid-Deċiżjoni tal-Kunsill 77/586/KEE tal-25 ta'Lulju 1977 [4], il-Komunità Ekonomika Ewropea ikkonkludiet il-Konvenzjoni dwar il-Ħarsien tar-Renu kontra t-Tniġġis Kimiku (minn hawn ‘iżjed il quddiem imsejħa "l-Konvenzjoni Kimika") u l-Ftehim Addizzjonali għall-Ftehim iffirmat f'Berne fid-29 ta' April 1963 dwar il-Kummissjoni Internazzjonali għall-Ħarsien tar-Renu kontra t-Tniġġis (minn hawn iżjed ‘il quddiem imsejħa "il-Kummissjoni Internazzjonali");Billi, skond l-Artikolu 5 tal-Konvenzjoni Kimika, il-Kummissjoni Internazzjonali għandha tipproponi, permezz ta' emendi għall-Anness IV tal-Konvenzjoni, valuri ta' limiti għar-rimi ta' ċerti sustanzi fil-wiċċ ta' l-ilmijiet tal-baċin tar-Renu; billi skond l-Artikolu 14 tal-Konvenzjoni Kimika tinħtieġ l-adozzjoni unanima tal-Partijiet Kontraenti biex jidħlu fis-seħħ dwan l-emendi:Billi l-Kummissjoni Internazzjonali ħejjiet valuri ta' limiti għall-merkurju fl-għamla ta' rakkomandazzjoni maħsuba biex tissupplimenta l-Anness IV tal-Konvenzjoni Kimika;Billi hu mixtieq li l-Komunità, bħala Parti Kontraenti tal-Konvenzjoni Kimika, tadotta r-rakkomandazzjoni msemmija hawn fuq,IDDEĊIEDA KIF ĠEJ:Artikolu 1Ir-rakkomandazzjoni tal-Kummissjoni Internazzjonali għall-Ħarsien tar-Renu kontra t-Tniġġis maħsuba biex tissupplimenta l-Anness IV tal-Konvenzjoni għall-Ħarsien tar-Renu kontra t-Tniġġis Kimiku, iffirmata f'Bonn fit-3 ta' Diċembru 1976, qiegħda b'dan tiġi adottata f'isem il-Komunità Ekonomika Ewropea.It-test tar-rakkomandazzjoni hu mehmuz.Artikolu 2Il-President tal-Kunsill għandu jgħarraf lill-Gvern tal-Konfederazzjoni Svizzera, skond il-proċeduri preskritti fil-Konvenzjoni Kimika, bl-adozzjoni tar-rakkomandazzjoni msemmija fl-Artikolu 1.Magħmula fil-Lussemburgu, 24 ta' Ġunju 1982.Għall-KunsillIl-PresidentF. Aerts[1] ĠU C 180, tat-18.7.1980, p. 10.[2] ĠU C 291, ta' l-10.11.1980, p. 57.[3] ĠU C 348, tal-31.12.1980, p. 1.[4] ĠU L 240, tad-19.9.1977, p. 35.--------------------------------------------------Rakkomandazzjoni mill-Kummissjoni Internazzjonali għall-Ħarsien tar-Renu kontra t-Tniġġis li tissupplimenta l-Anness IV tal-Konvenzjoni għall-Ħarsien tar-Renu kontra t-Tniġġis Kimiku, iffirmata f'Bonn fit-3 ta' Diċembru 1976Il-Kummissjoni Internazzjonali għall-Ħarsien tar-Renu kontra t-Tniġġis,Wara li kkunsidrat il-Konvenzjoni għall-Ħarsien tar-Renu kontra t-Tniġġis Kimiku, iffirmata fit-3 ta' Diċembru 1976,Wara li kkunsidrat b'mod partikolari l-Artikoli 3, 4 5 u 14 tagħha,Tipproponi lill-Partijiet Kontraenti tal-Konvenzjoni li l-Anness IV tal-Konvenzjoni tat-3 ta' ikun supplimentat kif ġej fir-rigward ta' merkurju:VALURI TA' LIMITI(L-Artikolu 5)Sustanza jew grupp ta' sustanzi | Oriġini | Valur ta' limitu f'termini ta' konċentrazzjoni massima ta' sustanza | Valur ta' limitu f'termini ta' kwantità massima ta' sustanza | Limitu ta' żmien dwar rimi eżistenti | Rimarki. |Merkurju | Stabbilimenti ta' elettrolisi kloralkali | Il-limiti ta' valuri f'termini ta' konċentrazzjoni massima huma kkalkolati billi jkunu diviżi il-limiti ta' valuri f'termini tal-kwantità massima ta' merkurju bil-kwantità ta' ilma wżat kull tunellata metrika tal-kapaċità ta' produzzjoni ta' klorin | Medja massima ta' 0-5 grammi ta' merkurju kull tunellata metrika tal-kapaċità ta' produzzjoni ta' klorin. Medja ta' żewġ granelli merkurju kuljum kull tunnellata metrika tal-kapaċità ta' produzzjoni ta' klorin | fl-1 ta' Lulju 1983. | Il-valuri ta' limiti preskritti fil-kolonni ta' qabel għandhom jiġu applikati għal merkurju li jkun ġej minn attività ta' produzzjoni u li għalhekk għandhom ikunu mħarsa mill-ħruġ ta' l-impjant tal-produzzjoni. Dwar il-metodi ta' kejl, analiżi u teħid ta' kampjuni, ara r-rakkomandazzjoni (tal-Kummissjoni Internazzjonali datata 28 ta' Diċembru 1979 |Skond l-Artikoli 14 sa 19 tal-Konvenzjoni, il-miżuri preskritti fit-tabella t'hawn fuq għandhom jidħlu fis-seħħ wara li jkunu unanimament adottati mill-Partijiet Kontrenti tal-Konvenzjoni. Il-Partijiet Kontraenti għandhom jinnotifikaw l-adozzjoni tagħhom lill-Gvern tal-Konfederazzjoni Svizzera, li għandu jikkonferma li jkun irċieva n-notifikazzjoni.--------------------------------------------------


title: Deċiżjoni tal-Kunsill 2013/355/PESK tat- 3 ta’ Lulju 2013 li temenda u testendi l-Azzjoni Konġunta 2005/889/PESK dwar l-istabbiliment ta’ Missjoni tal-Unjoni Ewropea ta’ Assistenza fil-Fruntieri għall-Punt ta’ Qsim ta’ Rafah (EU BAM Rafah)

text:
               4.7.2013

               MT

               Il-Ġurnal Uffiċjali tal-Unjoni Ewropea

               L 185/16

         DEĊIŻJONI TAL-KUNSILL 2013/355/PESK
   tat-3 ta’ Lulju 2013
   li temenda u testendi l-Azzjoni Konġunta 2005/889/PESK dwar l-istabbiliment ta’ Missjoni tal-Unjoni Ewropea ta’ Assistenza fil-Fruntieri għall-Punt ta’ Qsim ta’ Rafah (EU BAM Rafah)
   IL-KUNSILL TAL-UNJONI EWROPEA,
   Wara li kkunsidra t-Trattat dwar l-Unjoni Ewropea u, b’mod partikolari l-Artikoli 28, l-Artikolu 42(4) u l-Artikolu 43(2) tiegħu,
   Wara li kkunsidra l-proposta tar-Rappreżentant Għoli tal-Unjoni għall-Affarijiet Barranin u l-Politika ta’ Sigurtà,
   Billi:

               (1)

               Fil-25 ta’ Novembru 2005, il-Kunsill adotta l-Azzjoni Konġunta 2005/889/PESK (1).

               (2)

               Fil-25 ta’ Ġunju 2012, il-Kunsill adotta d-Deċiżjoni 2012/332/PESK (2) li temenda l-Azzjoni Konġunta 2005/889/PESK u li testendiha sat-30 ta’ Ġunju 2013.

               (3)

               Fis-7 ta’ Ġunju 2013, il-Kumitat Politiku u ta’ Sigurtà rrakkomanda li l-Missjoni tal-Unjoni Ewropea ta’ Assistenza fil-Fruntieri għall-Punt ta’ Qsim ta’ Rafah (EU BAM Rafah tiġi estiża għal perijodu addizzjonali ta’ 12-il xahar sat-30 ta’ Ġunju 2014.

               (4)

               Il-missjoni EU BAM Rafah għandha tiġi estiża ulterjorment mill-1 ta’ Lulju 2013 sat-30 ta’ Ġunju 2014 abbażi tal-mandat attwali.

               (5)

               L-EU BAM Rafah ser titmexxa fil-kuntest ta’ sitwazzjoni li tista’ tiddeterjora u li tista’ timpedixxi l-kisba tal-objettivi tal-azzjoni esterna tal-Unjoni kif stabbilit fl-Artikolu 21 tat-Trattat,

         ADOTTA DIN ID-DEĊIŻJONI:
   Artikolu 1
   L-Azzjoni Konġunta 2005/889/PESK hija b’dan emendata kif ġej:

               (1)

               L-Artikolu 5 huwa emendat kif ġej:

                           (a)

                           jiddaħħal il-paragrafu li ġej:
                           “1a.   Il-Kap tal-Missjoni għandu jkun ir-rappreżentant tal-Missjoni. Il-Kap tal-Missjoni jista’ jiddelega kompiti ta’ ġestjoni fi kwistjonijiet ta’ persunal u finanzjarji lil membri tal-persunal tal-Missjoni, taħt ir-responsabbiltà ġenerali tiegħu/tagħha.”;

                           (b)

                           il-paragrafu 4 huwa mħassar;

               (2)

               L-Artikolu 8(3) huwa sostitwit b’dan li ġej:
               “3.   Il-kondizzjonijiet tal-impjieg u d-drittijiet u l-obbligi tal-persunal internazzjonali u lokali għandhom jiġu stabbiliti fil-kuntratti bejn l-EU BAM Rafah u l-membru tal-persunal ikkonċernat.”;

               (3)

               jiddaħħal l-Artikolu li ġej:
               “Artikolu 12a
               Arranġamenti legali
               EU BAM Rafah għandu jkollha l-kapaċità li takkwista servizzi u provvisti, li tidħol f’kuntratti u f’arranġamenti amministrattivi, li timpjega l-persunal, li jkollha kontijiet bankarji, li takkwista u tiddisponi minn assi u tillikkwida l-obbligi tagħha, u li tkun parti għal proċedimenti legali, kif meħtieġ sabiex timplimenta din l-Azzjoni Konġunta.”;

               (4)

               L-Artikolu 13 huwa mibdul b’dan li ġej:
               “Artikolu 13
               Arranġamenti finanzjarji
               1.   L-ammont ta’ referenza finanzjarja maħsub biex ikopri n-nefqa relatata mal-missjoni EU BAM Rafah għall-perijodu mill-25 ta’ Novembru 2005 sal-31 ta’ Diċembru 2011 għandu jkun ta’ EUR 21 570 000.
               L-ammont ta’ referenza finanzjarja maħsub biex ikopri n-nefqa relatata mal-missjoni EU BAM Rafah għall-perijodu mill-1 ta’ Jannar 2012 sat-30 ta’ Ġunju 2012 għandu jkun ta’ EUR 970 000.
               L-ammont ta’ referenza finanzjarja maħsub biex ikopri n-nefqa relatata mal-missjoni EU BAM Rafah għall-perijodu mill-1 ta’ Lulju 2012 sat-30 ta’ Ġunju 2013 għandu jkun ta’ EUR 980 000.
               L-ammont ta’ referenza finanzjarja maħsub biex ikopri n-nefqa relatata mal-missjoni EU BAM Rafah għall-perijodu mill-1 ta’ Lulju 2013 sat-30 ta’ Ġunju 2014 għandu jkun ta’ EUR 940 000.
               2.   In-nefqa kollha għandha tiġi amministrata konformement mal-proċeduri u r-regoli applikabbli għall-baġit ġenerali tal-Unjoni. Ċittadini ta’ Stati terzi li jikkontribwixxu finanzjarjament għall-Missjoni, ta’ partijiet ospitanti u, jekk meħtieġ għall-ħtiġijiet operattivi tal-Missjoni, ta’ pajjiżi ġirien għandhom jitħallew jagħmlu offerti għall-kuntratti.
               3.   L-EU BAM Rafah għandu jkun responsabbli għall-implimentazzjoni tal-baġit tal-Missjoni. Għal dak il-għan, il-Missjoni għandha tiffirma ftehim mal-Kummissjoni.
               4.   L-EU BAM Rafah għandha tkun responsabbli għal kwalunkwe pretensjoni u obbligu li joħorġu mill-implimentazzjoni tal-mandat li jibda mill-1 ta’ Lulju 2013, bl-eċċezzjoni ta’ kwalunkwe pretensjoni relatata ma’ mġieba ħażina ħafna mill-Kap tal-Missjoni, li għalihom hu għandu jġorr/hi għandha ġġorr ir-responsabbiltà.
               5.   L-arranġamenti finanzjarji għandhom jirrispettaw il-katina ta’ kmand kif previst fl-Artikoli 4, 4a u 5 u l-ħtiġiet operazzjonali tal-EU BAM Rafah, inkluż il-kompatibbiltà ta’ tagħmir u l-interoperabbiltà tat-timijiet tagħha.
               6.   In-nefqa għandha tkun eliġibbli sa mid-data tad-dħul fis-seħħ ta’ din l-Azzjoni Konġunta.”

               (5)

               fl-Artikolu 16, it-tieni paragrafu huwa sostitwit b’dan li ġej:
               “Hija għandha tiskadi fit-30 ta’ Ġunju 2014.”;

               (6)

               L-Artikolu 17 jitħassar.

         Artikolu 2
   Din id-Deċiżjoni għandha tidħol fis-seħħ fil-jum tal-adozzjoni tagħha.
   Hija għandha tapplika mill-1 ta’ Lulju 2013.

      Magħmul fi Brussell, it-3 ta’ Lulju 2013.

            Għall-Kunsill

            Il-President

         L. LINKEVIČIUS

      (1)  ĠU L 327, 14.12.2005, p. 28 (Edizzjoni Speċjali bil-Malti: ĠU L 175M, 29.6.2006, p. 193).

      (2)  ĠU L 165, 26.6.2012, p. 71.


title: Deċiżjoni tal-Kunsill (UE) 2016/838 tat-23 ta' Mejju 2016 dwar il-konklużjoni, f'isem l-Unjoni Ewropea, tal-Ftehim ta' Assoċjazzjoni bejn l-Unjoni Ewropea u l-Komunità Ewropea tal-Enerġija Atomika u l-Istati Membri tagħhom, minn naħa, u l-Ġeorġja, min-naħa l-oħra

text:
               28.5.2016

               MT

               Il-Ġurnal Uffiċjali tal-Unjoni Ewropea

               L 141/26

         DEĊIŻJONI TAL-KUNSILL (UE) 2016/838
   tat-23 ta' Mejju 2016
   dwar il-konklużjoni, f'isem l-Unjoni Ewropea, tal-Ftehim ta' Assoċjazzjoni bejn l-Unjoni Ewropea u l-Komunità Ewropea tal-Enerġija Atomika u l-Istati Membri tagħhom, minn naħa, u l-Ġeorġja, min-naħa l-oħra
   IL-KUNSILL TAL-UNJONI EWROPEA,
   Wara li kkunsidra t-Trattat dwar il-Funzjonament tal-Unjoni Ewropea, u b'mod partikolari l-Artikolu 217, flimkien mal-Artikolu 218(6)(a) u t-tieni subparagrafu tal-Artikolu 218(8) tiegħu, kif ukoll l-Artikolu 218(7) tiegħu,
   Wara li kkunsidra l-proposta mill-Kummissjoni Ewropea,
   Wara li kkunsidra l-kunsens tal-Parlament Ewropew (1),
   Billi:

               (1)

               Fl-10 ta' Mejju 2010 l-Kunsill awtorizza lill-Kummissjoni biex tiftaħ negozjati mal-Ġeorġja għall-konklużjoni ta' Ftehim ġdid bejn l-Unjoni u l-Ġeorġja biex jissostitwixxi l-Ftehim ta' Sħubija u Kooperazzjoni (2).

               (2)

               Dawk in-negozjati kienu ffinalizzati b'suċċess, u l-Ftehim ta' Assoċjazzjoni bejn l-Unjoni Ewropea u l-Komunità Ewropea tal-Enerġija Atomika u l-Istati Membri tagħhom, minn naħa, u l-Ġeorġja, min-naħa l-oħra (“il-Ftehim”) ġie inizjalat fid-29 ta' Novembru 2013.

               (3)

               F'konformità mad-Deċiżjoni tal-Kunsill Nru 2014/494/UE (3), il-Ftehim ġie iffirmat fis-27 ta' Ġunju 2014, soġġett għall-konklużjoni tiegħu f'data aktar tard.

               (4)

               Skont l-Artikolu 218(7) tat-Trattat dwar il-Funzjonament tal-Unjoni Ewropea, huwa xieraq li l-Kunsill jawtorizza lill-Kummissjoni tapprova l-modifiki għall-Ftehim li għandhom jiġu adottati mill-Kumitat ta' Assoċjazzjoni fil-konfigurazzjoni Kummerċjali, kif stipulat fl-Artikolu 408(4) tal-Ftehim, kif propost mis-Sottokumitat Indikazzjonijiet Ġeografiċi skont l-Artikolu 179 tal-Ftehim.

               (5)

               Huwa opportun li jiġu stabbiliti l-proċeduri rilevanti għall-ħarsien tal-indikazzjonijiet ġeografiċi li jingħataw ħarsien skont il-Ftehim.

               (6)

               Il-Ftehim ma għandux jiġi interpretat bħala wieħed li jagħti xi drittijiet jew li jimponi xi obbligi li jistgħu jitqajmu direttament quddiem il-qrati u t-tribunali tal-Unjoni jew tal-Istati Membri.

               (7)

               Il-Ftehim għandu jiġi approvat,

         ADOTTA DIN ID-DEĊIŻJONI:
   Artikolu 1
   Il-Ftehim ta' Assoċjazzjoni bejn l-Unjoni Ewropea u l-Komunità Ewropea tal-Enerġija Atomika u l-Istati Membri tagħhom, minn naħa, u l-Ġeorġja, min-naħa l-oħra (“il-Ftehim”), huwa b'dan approvat f'isem l-Unjoni (4).
   Artikolu 2
   Il-President tal-Kunsill għandu, f'isem l-Unjoni, jagħti n-notifika prevista fl-Artikolu 431(1) tal-Ftehim (5).
   Artikolu 3
   Għall-finijiet tal-Artikolu 179 tal-Ftehim, il-modifiki li jsiru fil-Ftehim permezz ta' deċiżjonijiet tas-Sottokumitat dwar l-Indikazzjonijiet Ġeografiċi għandhom jiġu approvati mill-Kummissjoni f'isem l-Unjoni. Fejn il-partijiet interessati ma jistgħux jaqblu wara oġġezzjonijiet relatati ma' indikazzjoni ġeografika, il-Kummissjoni għandha tadotta pożizzjoni li tkun ibbażata fuq il-proċedura stabbilita fl-Artikolu 57(2) tar-Regolament (UE) Nru 1151/2012 tal-Parlament Ewropew u tal-Kunsill (6).
   Artikolu 4
   1.   Isem protett taħt is-Subtaqsima 3 “Indikazzjonijiet Ġeografiċi” tal-Kapitolu 9 tat-Titolu IV tal-Ftehim jista' jintuża minn kwalunkwe operatur li jikkummerċjalizza prodotti agrikoli, prodotti tal-ikel, inbejjed, inbejjed aromatizzati jew spirti li jikkonformaw mal-ispeċifikazzjoni korrispondenti.
   2.   F'konformità mal-Artikolu 175 tal-Ftehim, l-Istati Membri u l-istituzzjonijiet tal-Unjoni għandhom jinfurzaw il-protezzjoni provduta fl-Artikoli 170 sa 174 tal-Ftehim, anke fuq it-talba ta' parti interessata.
   Artikolu 5
   Il-Ftehim ma għandux jiġi interpretat bħala li jagħti xi drittijiet jew jimponi xi obbligi li jistgħu jiġu invokati direttament quddiem il-qrati u t-tribunali tal-Unjoni jew tal-Istati Membri.
   Artikolu 6
   Din id-Deċiżjoni għandha tidħol fis-seħħ fil-jum tal-adozzjoni tagħha.

      Magħmul fi Brussell, it-23 ta' Mejju 2016.

            Għall-Kunsill

            Il-President

         F. MOGHERINI

      (1)  Kunsent mogħti fit-18 ta' Diċembru 2014 (għadu mhux ippubblikat fil-Ġurnal Uffiċjali).

      (2)  Ftehim ta' Sħubija u Kooperazzjoni bejn il-Komunitajiet Ewropej u l-Istati Membri tagħhom, minn naħa, u l-Ġeorġja, min-naħa l-oħra (ĠU L 205, 4.8.1999, p. 3).

      (3)  Deċiżjoni tal-Kunsill 2014/494/UE tas-16 ta' Ġunju 2014 dwar il-konklużjoni, f'isem l-Unjoni Ewropea, tal-Ftehim ta' Assoċjazzjoni bejn l-Unjoni Ewropea u l-Komunità Ewropea tal-Enerġija Atomika u l-Istati Membri tagħhom, minn naħa, u l-Ġeorġja, min-naħa l-oħra (ĠU L 261, 30.8.2014, p. 1).

      (4)  Il-Ftehim ġie ppubblikat f'Il-Ġurnal Uffiċjali tal-Unjoni Ewropea (ĠU L 261, 30.8.2014, p. 4) flimkien mad-Deċiżjoni dwar il-firma.

      (5)  Id-data tad-dħul fis-seħħ tal-Ftehim ser tiġi ppubblikata f'Il-Ġurnal Uffiċjali tal-Unjoni Ewropea mis-Segretarjat Ġenerali tal-Kunsill.

      (6)  Regolament tal-Kunsill (UE) Nru 1151/2012 tal-Parlament Ewropew u tal-Kunsill tal-21 ta' Novembru 2012 dwar l-iskemi tal-kwalità għall-prodotti agrikoli u l-oġġetti tal-ikel (ĠU L 343, 14.12.2012, p. 1).


title: 2012/125/UE: Deċiżjoni tal-Kunsill tat- 28 ta’ Frar 2012 li taħtar Membru tal-Qorti tal-Awdituri

text:
               29.2.2012

               MT

               Il-Ġurnal Uffiċjali tal-Unjoni Ewropea

               L 55/18

         DEĊIŻJONI TAL-KUNSILL
   tat-28 ta’ Frar 2012
   li taħtar Membru tal-Qorti tal-Awdituri
   (2012/125/UE)
   IL-KUNSILL TAL-UNJONI EWROPEA,
   Wara li kkunsidra t-Trattat dwar il-Funzjonament tal-Unjoni Ewropea, u b’mod partikolari l-Artikolu 286(2) tiegħu,
   Wara li kkunsidra l-Opinjoni tal-Parlament Ewropew (1),
   Billi:

               (1)

               Il-mandat tas-Sur Juan RAMALLO MASSANET jiskadi fid-29 ta’ Frar 2012.

               (2)

               Għaldaqstant għandha issir ħatra ġdida,

         ADOTTA DIN ID-DEĊIŻJONI:
   Artikolu 1
   Is-Sur Baudilio TOMÉ MUGURUZA huwa b’dan maħtur Membru tal-Qorti tal-Awdituri għall-perijodu mill-1 ta’ Marzu 2012 sat-28 ta’ Frar 2018.
   Artikolu 2
   Din id-Deċiżjoni għandha tidħol fis-seħħ fid-data tal-adozzjoni tagħha.

      Magħmul fi Brussell, it-28 ta’ Frar 2012.

            Għall-Kunsill

            Il-President

         N. WAMMEN

      (1)  L-Opinjoni tal-14 ta’ Frar 2012 (għadha mhijiex ippubblikata fil-Ġurnal Uffiċjali).